หักค่าใช้จ่ายภาษีเงินได้บุคคลธรรมดา (1)
การยื่นแบบเสียภาษีเงินได้บุคคลธรรมดาประจำปีภาษี 2557 จะเสียภาษีมากน้อยเท่าใด ขึ้นอยู่กับจำนวนเงินได้พึงประเมิน การหักค่าใช้จ่ายและค่าลดหย่อน จำนวนเงินได้สุทธิ&nbsp; อัตราภาษีเงินได้&nbsp; รวมถึง การยกเว้นภาษีเงินได้บางกรณี
6 ก.พ. 2558

การยื่นแบบเสียภาษีเงินได้บุคคลธรรมดาประจำปีภาษี 2557 จะเสียภาษีมากน้อยเท่าใด ขึ้นอยู่กับจำนวนเงินได้พึงประเมิน การหักค่าใช้จ่ายและค่าลดหย่อน จำนวนเงินได้สุทธิ  อัตราภาษีเงินได้  รวมถึง การยกเว้นภาษีเงินได้บางกรณี
การหักค่าใช้จ่ายมีวิธีใดบ้าง เงินได้พึงประเมินแต่ละประเภทหักค่าใช้จ่ายได้มากน้อยเท่าใด จะเลือกหักวิธีใดที่ได้ประโยชน์สูงสุดโดยที่ไม่ได้เป็นการหลีกเลี่ยงภาษีอากร
การหักค่าใช้จ่ายในการคำนวณภาษีเงินได้บุคคลธรรมดามี  2 วิธี
วิธีที่ 1 หักค่าใช้จ่ายเป็นการเหมา  หรือที่เรียกกันว่า “หักเหมา” กฎหมายกำหนดให้หักคิดเป็นอัตราร้อยละของจำนวนเงินได้พึงประเมิน
วิธีที่ 2  หักค่าใช้จ่ายตามความจำเป็นและสมควร หรือที่เรียกกันว่า “หักจริง” กฎหมายกำหนดให้นำหลักเกณฑ์การหักรายจ่ายของบริษัท ฯลฯ โดยนำมาตรา 65 ทวิ และมาตรา 65 ตรี แห่งประมวลรัษฎากรมาอนุโลมใช้ 
เงินได้พึงประเมินตามประมวลรัษฎากร แบ่งออกเป็น  8  ประเภท เงินได้ฯ บางประเภทให้หักค่าใช้จ่ายเหมาวิธีเดียว  เงินได้ฯ บางประเภทให้หักค่าใช้จ่ายจริง  เงินได้ฯ บางประเภทให้เลือกหักค่าใช้จ่ายเหมาหรือเลือกหักค่าใช้จ่ายจริง  และเงินได้ฯ บางประเภทไม่ให้หักค่าใช้จ่ายใดๆ 
การหักค่าใช้จ่ายสำหรับเงินได้พึงประเมินแต่ละประเภท  สรุปได้ดังนี้
- เงินได้พึงประเมินตามมาตรา 40 (1) แห่งประมวลรัษฎากร ได้แก่ เงินเดือน ค่าจ้าง
ผลประโยชน์อื่นใดที่ได้รับจากนายจ้าง ฯลฯ  เงินได้ฯ ประเภทนี้เป็นของพนักงานหรือลูกจ้างที่เป็นมนุษย์เงินเดือน กฎหมายกำหนดให้หักค่าใช้จ่ายเหมาอัตรา 40% ของเงินได้ฯ  รวมแล้วหักได้ไม่เกิน6 หมื่นบาท ไม่ว่าจะมีเงินเดือนมากเท่าใดก็ตาม
- เงินได้พึงประเมินตามมาตรา 40 (2)  แห่งประมวลรัษฎากร ได้แก่ ค่านายหน้า
ค่าธรรมเนียม ค่าจ้างจากการรับทำงานให้ ฯลฯ  เงินได้ฯ ประเภทนี้เป็นของบุคคลที่มิใช่พนักงานหรือลูกจ้างที่เป็นมนุษย์เงินเดือน พูดง่ายๆ ว่างานเสร็จจึงจะจ่ายเงินค่าจ้างให้ กฎหมายกำหนดให้หักค่าใช้จ่ายเหมาอัตรา 40%  ของเงินได้ฯ รวมแล้วหักได้ไม่เกิน 6 หมื่นบาท เช่นเดียวกับเงินได้ฯ ตามมาตรา 40 (1)  
ผู้ที่มีเงินได้ฯ ตามมาตรา 40 (1) ด้วย จะต้องนำเงินได้ฯ ตามมาตรา 40 (1) รวมกับเงินได้ฯ ตามมาตรา 40 (2) แล้วจึงหักค่าใช้จ่ายเหมาอัตรา 40% รวมแล้วหักได้ไม่เกิน 6 หมื่นบาท ไม่ใช่เงินได้ฯ แต่ละประเภทหักไม่เกิน 6 หมื่นบาท อย่าได้หลงลืมเชียว 
- เงินได้พึงประเมินตามมาตรา 40 (3) แห่งประมวลรัษฎากร ได้แก่ ค่าแห่งกู๊ดวิลล์
ค่าแห่งลิขสิทธิ์หรือสิทธิอย่างอื่น ฯลฯ กฎหมายกำหนดให้ค่าแห่งลิขสิทธิ์ หักค่าใช้จ่ายเหมาอัตราร้อยละ 40 ของเงินได้ฯ รวมแล้วหักได้ไม่เกิน 6 หมื่นบาท สำหรับเงินได้ฯ รายการอื่น กฎหมายไม่ให้หักค่าใช้จ่ายใดๆ
- เงินได้พึงประเมินตามมาตรา 40 (4)  แห่งประมวลรัษฎากร ได้แก่ ดอกเบี้ยพันธบัตร
ดอกเบี้ยเงินฝาก ดอกเบี้ยหุ้นกู้ ดอกเบี้ยตั๋วเงิน ดอกเบี้ยเงินกู้ยืม  เงินปันผล ฯลฯ กฎหมายไม่ให้หักค่าใช้จ่ายใดๆ ส่วนใหญ่เป็นเรื่องของผลตอบแทนจากเงินลงทุน
อย่างไรก็ตาม กฎหมายให้สิทธิสำหรับเงินได้ฯ บางรายการที่ได้ถูกหักภาษีเงินได้ ณ ที่จ่ายไว้ตามอัตราที่กฎหมายกำหนด  ผู้มีเงินได้สามารถเลือกที่จะนำมารวมคำนวณยื่นแบบเสียภาษีเงินได้บุคคลธรรมดาหรือไม่ก็ได้    
สัปดาห์หน้าเป็นเรื่องเกี่ยวกับการหักค่าใช้จ่ายของเงินได้พึงประเมินตามมาตรา 40 (5)-(8) แห่งประมวลรัษฎากรอีกครั้ง